साहित्य-रचना वैयक्तिक प्रक्रिया होते हुए भी समाज-सापेक्ष होती है,इसलिये साहित्यिक रचनाओं में वैयक्तिकता और सामाजिकता का विलक्षण समन्वय दृष्टिगत होता है. लेखक का व्यक्तित्व उसकी स्वैच्छिक और स्वतंत्र रचना न होकर किसी समाज के अंतर्गत,उसके प्रभावों से निर्मित और प्रभावित होने के कारण समाज और साहित्य का संबंध अति घनिष्ठ होता है और किसी भी युग के लेखन से तत्कालीन सामाजिक स्थितियों का अनुमान किया जा सकता है.हिन्दी साहित्य के विभिन्न युगों के अनुशीलन द्वारा हम तत्कालीन समाज की नारी के प्रति दृष्टि की खोज कर सकते हैं.